b"\n_START_ARTICLE_\nAll Apologies\n_START_SECTION_\nHist\xc3\xb2ria\n_START_PARAGRAPH_\nEn Kurt Cobain va escriure All Apologies l'any 1990, quatre anys abans de morir-se i de la subseg\xc3\xbcent dissoluci\xc3\xb3 dels Nirvana._NEWLINE_La versi\xc3\xb3 d'estudi m\xc3\xa9s primerenca que es coneix de la can\xc3\xa7\xc3\xb3 va ser gravada l'1 de gener del 1991 per en Craig Montgomery a Seattle, Washington. Les lletres de la can\xc3\xa7\xc3\xb3 i els arranjaments van canviar en el transcurs dels dos anys seg\xc3\xbcents. Cap presentaci\xc3\xb3 de la can\xc3\xa7\xc3\xb3 en concert abans de l'enregistrament de In Utero va sonar igual que una altra d'aquesta mateixa \xc3\xa8poca. Les versions m\xc3\xa9s primerenques de la can\xc3\xa7\xc3\xb3, incloent-hi aquesta versi\xc3\xb3 d'estudi del 1991, fins i tot inclouen un tercer vers i uns cors._NEWLINE_Steve Albini va enregistrar la versi\xc3\xb3 final el febrer del 1993 a Cannon Falls, Minnesota. Hi sona la Kera Schaley tocant el violoncel. Es va llan\xc3\xa7ar amb Rape Me com a segon senzill del disc, per\xc3\xb2 sense v\xc3\xaddeo musical. Es va promocionar a la MTV fent servir material de la presentaci\xc3\xb3 recent del grup a MTV Unplugged._NEWLINE_Van nomenar la can\xc3\xa7\xc3\xb3 a dos Premis Grammy l'any 1995, un per la millor can\xc3\xa7\xc3\xb3 de rock i un altre per la millor interpretaci\xc3\xb3 rock d'un duo o grup amb vocalista, per\xc3\xb2 van perdre en sengles nominacions.\n_START_SECTION_\nSentit\n_START_PARAGRAPH_\nCom moltes de les can\xc3\xa7ons dels Nirvana, All Apologies no t\xc3\xa9 un sentit gaire espec\xc3\xadfic, sin\xc3\xb3 que es defineix per l'atmosfera i l'estat d'\xc3\xa0nim que comunica._NEWLINE_En la versi\xc3\xb3 d'estudi del 1991 hi ha un arranjament enganx\xc3\xb3s que fins i tot inclou una pandereta. Aix\xc3\xb2 suggereix que al principi en Cobain veia aquesta can\xc3\xa7\xc3\xb3 com una can\xc3\xa7\xc3\xb3 de pop senzilla i enganxosa, semblant als primers singles de The Beatles. No obstant aix\xc3\xb2, quan la can\xc3\xa7\xc3\xb3 era enregistrada per a In Utero, ja havia pres un to m\xc3\xa9s fosc, amb unes lletres amb certa finalitat, com ara la frase dels cors: \xc2\xabIn the sun I feel as one - married/ buried\xc2\xbb (Sota el sol em sento com un - casat/enterrat)._NEWLINE_Tot i aquesta foscor musical, la can\xc3\xa7\xc3\xb3 final encara t\xc3\xa9 un tastet de pop en acabar amb la frase \xc2\xabAll in all is all we are\xc2\xbb (Al cap i a la fi aix\xc3\xb2 \xc3\xa9s tot all\xc3\xb2 que som), cantada sobre el riff de la can\xc3\xa7\xc3\xb3 i acompanyat per la distorsi\xc3\xb3 i la retroalimentaci\xc3\xb3 de la guitarra, cosa que la feia molt semblant al mantra \xc2\xabJai Guru Deva Om\xc2\xbb amb qu\xc3\xa8 s'acaba la can\xc3\xa7\xc3\xb3 Across the Universe dels The Beatles._NEWLINE_Caldria destacar que en Cobain va dedicar All Apologies a la seva esposa, la Courtney Love i a la seva filla, la Frances Bean, durant la coneguda aparici\xc3\xb3 dels Nirvana en el Reading Festival del 1992."